του Δημήτρη Δημητρακόπουλου

Τι προκύπτει αν συνδυάσεις την ιδέα ενός μινιμαλιστικού poster, την έννοια της τυπογραφίας και το… αλφάβητο; Δεν είναι ανέκδοτο αλλά μία σειρά αφισών που απεικονίζει το λατινικό αλφάβητο, όπως το εμπνέεται μία καλλιτέχνις μέσα από τα ιδιαίτερα στοιχεία της κάθε ταινίας! Είσαι έτοιμος να ανακαλύψεις το «κινηματογραφικό αλφάβητο της Μέγκαν»;

Η τέχνη της δημιουργίας εναλλακτικών αφισών και μινιμαλιστικών posters έχει κατακλύσει το διαδίκτυο με πλήθος δουλειών που φιλοδοξούν να κλέψουν την προσοχή μας. Και ενώ δεν είναι όλα τα δείγματα αξιόλογα ή απλά καταλήγουν να αντιγράφουν το ένα το άλλο, υπάρχουν φορές που συναντάς κάτι το οποίο δικαιολογεί τη χαρά τής ανακάλυψης και επιβεβαιώνει την τελική πίστη στη γραφιστική.

Το Tumblr της Μέγκαν Χάιλαντ είναι μία τέτοια περίπτωση. Ναι, αγαπάει το σινεμά και, ναι, δημιουργεί μινιμαλιστικά posters. Η διαφορά, όμως, έγκειται στο γεγονός ότι η ίδια δε δημιουργεί απλά αφίσες ή ακόμα μερικά αφαιρετικά, γραφιστικά παιχνιδίσματα, αλλά ολοκληρωμένα… αλφάβητα, όπως εκείνα που μπορείς να βρεις σε ένα παιδικό βιβλίο. Ένα πανέμορφο, κινηματογραφικό, όχι και τόσο κατάλληλο αλλά σίγουρα πρωτότυπο και διαφορετικό παιδικό βιβλίο.

Από το κλασικό αμερικανικό σινεμά μέχρι τον ανεξάρτητο κινηματογράφο του σήμερα κι από δημοφιλείς μη αγγλόφωνες ταινίες μέχρι σύγχρονα χολιγουντιανά blockbusters, όλα έχουν θέση στο αλφάβητο της Μέγκαν. Διόρθωση, στα αλφάβητα της Μέγκαν, καθώς η πρώτη ενότητα έχει ήδη ολοκληρωθεί και η δεύτερη, πλέον, αποκαλύπτει τα τελευταία κομμάτια του συνόλου της. Η καλλιτέχνις εξομολογείται ότι ακούει τις προτάσεις του κοινού για κάθε επόμενο γράμμα, όμως, κοιτάζοντας τη συλλογή της δεν μπορεί κάποιος να μην αναγνωρίσει μια αδυναμία στους αδελφούς Κοέν, τον Χαγιάο Μιγιαζάκι, τον Κρίστοφερ Νόλαν και… ολόκληρη τη φιλμογραφία της Μαριόν Κοτιγιάρ!

Δες στη συνέχεια το σύνολο των αφισών που έχουν ήδη δημοσιευτεί και αν δεν μπορείς να συγκρατήσεις τον ενθουσιασμό σου για κάποιες από αυτές, μπορείς πάντα να τις προμηθευτείς από το διαδικτυακό κατάστημα της δημιουργού. Η ίδια δεν κρατιέται να μην κάνει teasing για τη συνέχεια, αποκαλύπτοντας ότι μόλις ολοκληρώσει τη δεύτερη ενότητα των αλφαβήτων της θα συνεχίσει με… αριθμούς και συγκεκριμένα από το νούμερο 5 και μετά, καθώς οι τέσσερις πρώτες αφίσες τής αρίθμησης έχουν ήδη παρουσιαστεί παλαιότερα από την ίδια. Περιττό να πούμε ότι ανυπομονούμε για τη συνέχεια!

Ιδού, λοιπόν, η πρώτη φουρνιά αφισών…

… και αυτή είναι η δεύτερη δόση!